Coricheddu, cor'amau

Coricheddu, cor'amau,
chi t'istimo donzi die,
cand'as a leare a mie
sa turulia at a tesser,
cando su sole det esser
affazz'affazz'assa Sea,
cando s'ammorada leas
intrandèla a dommo tua,
cand'as a bider sa ua
bochende frore in zannarju,
cand'as a bider porcarju
fachende casu porchinu,
cand'as a bider caminu,
in sos mares de Casteddu,
tand'as a battire aneddu
pro isposare chin me,
cando as a bider su Re
colende in Monte Leòne,
cand'as a intender anzòne
faeddende in casteddànu,
cando su puzone pranu
at a esser cussizèri,
cando sa mela pipèri
in pruna si det bortare,
cand'as a bider su mare
furriau in litu'e rosas,
cando as a bider a Bosa
in artura cambiau,
coricheddu, cor'amau.